## Pravilnik kojim se uređuju izmjene prospekata otvorenih investicijskih fondova s javnom ponudom

### NN 43/2007 (25.4.2007.), Pravilnik kojim se uređuju izmjene prospekata otvorenih investicijskih fondova s javnom ponudom

# HRVATSKA AGENCIJA ZA NADZOR FINANCIJSKIH USLUGA

**1463**

Na temelju odredbe članka 109. stavak 3. Zakona o investicijskim fondovima
(»Narodne novine«, broj 150/05), Hrvatska agencija za nadzor financijskih usluga
donijela je na sjednici održanoj 18. travnja 2007.

## PRAVILNIK

### KOJIM SE UREĐUJU IZMJENE PROSPEKATA OTVORENIH INVESTICIJSKIH FONDOVA S JAVNOM PONUDOM

Članak 1.

Ovim se Pravilnikom uređuju:
– izmjene prospekata otvorenih investicijskih fondova s javnom ponudom,
– sadržaj zahtjeva za izmjenu,
– postupak prije izmjene i
– obavješćivanje imatelja udjela i Hrvatske agencije za nadzor financijskih
usluga (dalje: Agencija) o izmjenama prospekata.

Članak 2.

Prethodnoj suglasnosti Agencije podliježu sljedeće izmjene:
1. povećanje ulaznih naknada, godišnjih naknada za upravljanje ili izlaznih
naknada,
2. promjene ulagačkih ciljeva fonda i rizika navedenih ulaganja fonda,
3. promjene politike isplata udjela u dobiti,
4. pripajanje ili spajanje s drugim fondom ili podjela udjela,
5. promjene članova uprave društva za upravljanje,
6. promjene članova nadzornog odbora,
7. promjena depozitne banke i
8. promjena revizora.

Članak 3.

(1) Zajedno s podnošenjem zahtjeva za izmjene iz članka 2. točke 1. do 4. ovog
Pravilnika, društvo za upravljanje mora:
1. preporučenom pošiljkom poslati obavijest o predloženim promjenama svim
imateljima udjela u fondu,
2. obavijest o predloženim promjenama objavljivati najmanje jednom u četrnaest
dana u razdoblju od dva mjeseca do dana uvođenja promjena, u dnevnim novinama
koje se prodaju na teritoriju cijele Republike Hrvatske,
3. upoznati sve imatelje udjela s činjenicom da od fonda mogu tražiti otkup
udjela bez odbitka bilo kakve izlazne naknade koja bi inače bila naplativa prije
uvođenja promjena, a uz obavijest o danu njihovog uvođenja,
4. zaprimiti zahtjeve za otkup udjela koji se moraju otkupiti nakon stupanja na
snagu uvedenih promjena po cijeni na dan kad je zaprimljen zahtjev,
5. odrediti dan od kojeg počinje teći rok iz članka 109. stavak 1. za
obavješćivanje imatelja udjela o promjenama.
(2) Dan uvođenja promjena smatrat će se dan kad je objavljen izmijenjeni
prospekt po prethodnoj suglasnosti Agencije.
(3) Ukoliko Agencija ne da suglasnost na predložene izmjene prospekta, smatrat
će se da zahtjevi za okup udjela nisu niti podneseni.

Članak 4.

Izmijenjena naknada naplaćivat će se od dana objave prospekta.

Članak 5.

(1) Za izmjene prospekta otvorenoga investicijskog fonda s jav­nom ponudom koje
se odnose na promjenu članova uprave i nadzornog odbora društva za upravljanje a
za koje je potrebna prethodna suglasnost Agencije, nije potrebno provoditi
postupak izmjene prospekta propisan člankom 109. stavak 1. Zakona.
(2) Za izmjene prospekta koje se odnose na promjenu depozit­ne banke ili
revizora fonda, potrebno je provesti postupak propisan člankom 109. Zakona i
člankom 3. Pravilnika.

Članak 6.

Ovaj Pravilnik stupa na snagu osmog dana od objave u »Narod­nim novinama«.

Klasa: 011-02/07-04/27
Urbroj: 326-01-07-1
Zagreb, 18. travnja 2007.

Predsjednik Uprave
**Ante Samodol**, v. r.

Pravilnik, NN 43/2007-1463
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)